《献襄阳于大夫》
唐代·孟郊

襄阳青山郭，汉江白铜堤。谢公领兹郡，山水无尘泥。

铁马万霜雪，绛旗千虹霓。风漪参差泛，石板重叠跻。

旧泪不复堕，新欢居然齐。还耕竟原野，归老相扶携。

物色增暧暧，寒芳更萋萋。渊清有遐略，高躅无近蹊。

即此富苍翠，自然引翔栖。曩游常抱忆，夙好今尚暌。

愿言从逸辔，暇日凌清溪。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。